বুরহানউদ্দিন উলকান

**বুরহানউদ্দিন উলকান পারিয়ামান** (১৬৪৬–১৭০৪), যিনি **শেখ বুরহানউদ্দিন উলকান** নামেও পরিচিত, ছিলেন মিনাসকাবাউ অঞ্চলের একজন ইসলামি ধর্মতত্ত্ববিদ (পণ্ডিত)। তাঁকে পশ্চিম সুমাত্রায় ইসলাম প্রচারের অগ্রদূত হিসেবে গণ্য করা হয়। ওলন্দাজ বা ডাচ ঔপনিবেশিক শাসনের বিরুদ্ধে ইসলামি আন্দোলনের অন্যতম প্রধান নেতা হিসেবেও তিনি পরিচিত। তাঁর ইসলামি বিশ্বাসের ক্ষেত্রে তিনি ছিলেন মিনাসকাবাউ ভিত্তিক শাত্তারি তরীকার একজন সুফি 'মুর্শিদ' বা আধ্যাত্মিক শিক্ষক।

## জীবনী
### প্রারম্ভিক জীবন ও শিক্ষা
বুরহানউদ্দিন 'পোনো' নামে জন্মগ্রহণ করেন। তিনি পাদাং পারিয়ামান রিজেন্সির অন্তর্গত উলকান (বর্তমান পারিয়ামান) নামক উপকূলীয় শহরে জন্মগ্রহণ করেন। শৈশবে তিনি ইসলামের শিক্ষা সম্পর্কে অবগত ছিলেন না, কারণ তাঁর বাবা-মা এবং তৎকালীন সমাজ এই ধর্মের সাথে পরিচিত ছিল না। তিনি ও তাঁর পিতা শুরুতে বৌদ্ধ ধর্ম পালন করতেন। পরবর্তীতে জনৈক গুজরাটি বণিকের দাওয়াতে ও উপদেশে তিনি এবং তাঁর পিতা বৌদ্ধ ধর্ম ত্যাগ করে ইসলাম গ্রহণ করেন। সেই বণিক তখন পেকান বাতাং বেংকাওয়াসে (বর্তমান পেকান তুও) ইসলাম প্রচার করছিলেন।

প্রাপ্তবয়স্ক হওয়ার পর বুরহানউদ্দিন জ্ঞান অন্বেষণে নিজ এলাকা ত্যাগ করেন। তিনি আচেহ অঞ্চলে শেখ আবদুর রউফ আস-সিংকিলি-র অধীনে পড়াশোনা করেন। আস-সিংকিলি ছিলেন আচেহ সালতানাতের একজন প্রভাবশালী মুফতি এবং মদিনার শেখ আহমদ আল-কুশাসীর অনুসারী ও শিষ্য। শেখ আহমদ আস-সিংকিলি এবং বুরহানউদ্দিন—উভয়কেই নিজ নিজ অঞ্চলে ইসলাম প্রচারের অনুমতি প্রদান করেছিলেন।

বুরহানউদ্দিন দীর্ঘ দশ বছর আস-সিংকিলি-র কাছে ইসলামের বিভিন্ন শাখা ও তরীকার শিক্ষা গ্রহণ করেন। তাঁর অধ্যায়ন করা বিষয়গুলোর মধ্যে ছিল আরবি ভাষা,তাফসীর, হাদিস,ফিকহ,তাওহীদ (একেশ্বরবাদ), তাসাউফ (সুফিবাদ), আকিদা (ইসলামি বিশ্বাস), শরীয়াহ এবং তরীকা সংক্রান্ত ধারণা যেমন হাকিকত ও মারিফত।

### ইসলাম প্রচার
আচেহ অঞ্চলে ত্রিশ বছর জ্ঞান অর্জনের পর বুরহানউদ্দিন মিনাসকাবাউতে ফিরে আসেন ইসলাম প্রচারের উদ্দেশ্যে। ১৬৮০ সালে তিনি উলকানে ফিরে যান এবং প্রায় পাঁচ হেক্টরের একটি চত্বরে 'তানজুং মেদান' নামক স্থানে একটি সুরাউ (ইসলামি সমাবেশ কেন্দ্র) স্থাপন করেন। সেখানে তিনি ইসলামের শিক্ষা প্রচারের পাশাপাশি শাত্তারি তরীকা বিকশিত করেন। এই সুরাউতে অনেক ধর্মীয় ও সামাজিক কার্যক্রম পরিচালিত হতো, যেমন—প্রতিদিনের নামাজ, ধর্মীয় অধ্যয়ন, পারস্পরিক আলোচনা, ইসলাম প্রচার এবং রণকৌশল ও কলাশিক্ষা। সুরাউটি দ্রুত বড় হতে থাকে এবং পরবর্তীতে একটি পেসানত্রেন বা আবাসিক মাদ্রাসায় পরিণত হয়। বুরহানউদ্দিন মানুষের কাছে অত্যন্ত শ্রদ্ধার পাত্র ছিলেন এবং তাঁর আনীত শিক্ষা সেখানে ব্যাপকভাবে গৃহীত হয়। মিনাসকাবাউর ভেতর ও বাইরে যেমন—রিয়াউ,জাম্বি এবং মালাক্কা থেকে শিক্ষার্থীরা এখানে শিক্ষা নিতে আসত।

বুরহানউদ্দিন তাঁর মাদ্রাসার মাধ্যমে তাঁর ছাত্রদের তাফসীর, হাদিস, ফিকহ, আকিদাসহ ইসলামের বিভিন্ন শাখা শিক্ষা দিতেন। এছাড়াও তিনি সাধারণ মানুষের জন্য ধর্মীয় আলোচনার আয়োজন করতেন। বুরহানউদ্দিনের প্রচেষ্টায় মিনাসকাবাউ অঞ্চলে দ্রুত ইসলাম ছড়িয়ে পড়ে।

### মৃত্যু
পেসানত্রেন বা মাদ্রাসাটি স্থাপনের দশ বছর পর বুরহানউদ্দিন মৃত্যুবরণ করেন। পরবর্তীতে তাঁর পুত্র শেখ আবদুল্লাহ ফকিহ-র নেতৃত্বে মাদ্রাসাটি পরিচালিত হতে থাকে। পশ্চিম সুমাত্রায় ইসলাম প্রচারে তাঁর সংগ্রাম ও অবদানের জন্য আজও বুরহানউদ্দিনের মাজার তীর্থযাত্রীদের কাছে অত্যন্ত গুরুত্বপূর্ণ, বিশেষ করে শাত্তারি তরীকার অনুসারীদের কাছে। স্থানীয় ঐতিহ্য অনুযায়ী, এই যিয়ারত বা তীর্থযাত্রাকে 'বাসাপা' বলা হয়, যা 'বেরসাফার বেরসেমপার' (দশ হাজার মানুষের একসাথে সফর) শব্দের সংক্ষিপ্ত রূপ। এটি প্রতি বছর হিজরি ক্যালেন্ডারের সফর মাসের দশম তারিখের পরবর্তী বুধবার পালন করা হয়।

## আরও দেখুন
* পশ্চিম সুমাত্রায় ইসলাম
* রায়া শেখ বুরহানউদ্দিন মসজিদ

## তথ্যসূত্র